ארנה בורג

קלס ארנה בורג (בשוודית: Claes Arne Borg; 18 באוגוסט 1901 - 7 בנובמבר 1987) היה שחיין שוודי, אלוף אולימפי בעל חמש מדליות, מהן אחת זהב, אלוף אירופה בעל שמונה מדליות, מהן חמש זהב, ושיאן עולם שקבע 32 שיאי עולם בשנות ה-20, במשחי החופשי. הוא זכה גם במדליית כסף באליפות אירופה בכדורמים.

היה לשחיין הראשון בהיסטוריה ששחה 1,500 מטר חופשי מתחת ל-20 דקות.

 ביוגרפיה 
בורג נולד בסטוקהולם. ביחד עם אחיו התאום אקה בורג הם זכו במדליית ארד במשחה שליחים.

באולימפיאדת אנטוורפן (1920) סיים בורג במקום רביעי במשחה שליחים 4x200 מטר חופשי בתוצאה של 10:50.2 דקות, במקום שביעי במשחה ל-1500 מטר חופשי, בשלב המוקדמות הוא קבע תוצאה של 23:54.4 דקות ובמקום 15 במשחה ל-400 מטר חופשי.

שיאן עולם
בתחרות שנערכה בסטוקהולם ב-9 באפריל 1922 קבע בורג במשחה ל-400 מטר חופשי שיא עולם חדש של 5:11.8 דקות, שיפור לשיאו בן ה-6 חודשים וחצי של נורמן רוס מארצות הברית (5:14.4 דקות). שיא זה החזיק מעמד חודשיים וחצי ונשבר על ידי ג'וני וייסמילר מארצות הברית (5:06.6 דקות).

בתחרות שנערכה בגטבורג שבשוודיה ב-8 ביולי 1923 קבע בורג במשחה ל-1500 מטר חופשי, שיא עולם חדש של 21:35.3 דקות, שיפור לשיא העולם הוותיק בן ה-11 שנים של ג'ורג' הודג'סון מקנדה (22.00:0 דקות) ובכך היה לשחיין הראשון בהיסטוריה ששחה משחה זה מתחת ל-22 דקות.

באולימפיאדת פריז (1924) זכה בורג ב-3 מדליות, 2 כסף ו-1 ארד. מדליות כסף, במשחה ל-400 מטר חופשי בתוצאה של 5:05.6 דקות, אחרי ג'וני וייסמילר שקבע שיא אולימפי חדש של 5:04.2 דקות ולפני בוי צ'רלטון מאוסטרליה (5:06.6 דקות) ובמשחה ל-1500 מטר חופשי בתוצאה של 20:41.4 דקות, אחרי בוי צ'רלטון שקבע שיא אולימפי חדש של 20:06.6 דקות ולפני פרנק בוריפר מאוסטרליה (21:48.4 דקות). מדליית ארד במשחה שליחים 4x200 מטר חופשי בתוצאה של 10:06.8 דקות, אחרי ארצות הברית שקבעה שיא עולם חדש של 9:53.4 דקות ואוסטרליה (10:02.2 דקות). נוסף לכך, הוא סיים במקום רביעי במשחה ל-100 מטר חופשי בתוצאה של 1:02.0 דקות.

בתחרות שנערכה בסטוקהולם ב-11 בספטמבר 1925 קבע בורג במשחה ל-400 מטר חופשי שיא עולם חדש של 5:06.6 דקות, שיא זה החזיק מעמד 5 שנים וחצי עד שנישבר על ידי ז'אן טרי מצרפת (4:47.0 דקות).

באליפות אירופה הראשונה בשחייה שנערכה בבודפשט שבהונגריה בשנת 1926 זכה בורג ב-4 מדליות, 2 זהב, 1 כסף ו-1 ארד. מדליות זהב במשחה ל-400 מטר חופשי (5:14.2 דקות) ובמשחה ל-1500 מטר חופשי (21:29.2 דקות). ביומה הראשון של האליפות, בשלב המוקדמות הוא קבע במשחה ל-1500 מטר חופשי, שיא עולם חדש של 20:04.4 דקות. מדליית כסף במשחה ל-100 מטר חופשי (1:01.1 דקות) ובמדליית ארד במשחה לשליחים 4x200 מטר חופשי (10:06.8 דקות). נוסף לכך, הוא זכה במדליית כסף במסגרת טורניר הכדורמים.

באליפות אירופה בשחייה שנערכה בבולוניה שבאיטליה בשנת 1927 זכה בורג ב-4 מדליות, 3 זהב ו-1 כסף. מדליות זהב במשחה ל-100 מטר חופשי (1:00.0 דקות), במשחה ל-400 מטר חופשי (5:08.6 דקות) ובמשחה ל-1500 מטר חופשי בשיא עולם חדש של 19:07.2 דקות, ובכך היה לשחיין הראשון בהיסטוריה ששחה משחה זה מתחת ל-20 דקות. שיא זה החזיק מעמד 11 שנים ונשבר על ידי טומיקצו אמנו מיפן (18:58.8 דקות) ו-31 שנים החזיק מעמד כשיא שוודיה עד שנשבר בשנת 1958. מדליית כסף במשחה שליחים 4x200 מטר חופשי בתוצאה של 9:52.0 דקות, אחרי גרמניה שקבעה שיא עולם חדש של 9:49.6 דקות. שתי הנבחרות שיפרו את שיא העולם של ארצות הברית (9:53.4 דקות).

אלוף אולימפי
באולימפיאדת אמסטרדם (1928) זכה בורג בשתי מדליות, זהב וארד. מדליית זהב במשחה ל-1500 מטר בשיא אולימפי חדש של 19:51.8 דקות, לפני בוי צ'רלטון (20:02.6 דקות) ובאסטר קראב מארצות הברית (20:28.8 דקות) ומדליית ארד במשחה ל-400 מטר חופשי 5:04.6 דקות, אחרי אלברטו סוריז'ה מארגנטינה שקבע שיא אולימפי חדש של 5:01.6 דקות ובוי צ'רלטון (5:03.6 דקות). נוסף לכך, הוא סיים במקום חמישי במשחה שליחים 4x200 מטר חופש בתוצאה של 10:01.8 דקות.

 תארים והישגים 
בשנת 1966 זכה בורג להכלל בהיכל התהילה הבינלאומי של השחייה.

 ראו גם 

 התפתחות שיא העולם במשחה ל-400 מטר חופשי
 התפתחות שיא העולם במשחה ל-800 מטר חופשי
 התפתחות שיא העולם במשחה ל-1500 מטר חופשי

 קישורים חיצוניים 




 הערות שוליים 

קטגוריה:שחייני חופשי
קטגוריה:שחיינים באולימפיאדת אנטוורפן (1920)
קטגוריה:שחיינים באולימפיאדת פריז (1924)
קטגוריה:שחיינים באולימפיאדת אמסטרדם (1928)
קטגוריה:אלופים אולימפיים שוודים: שחייה
קטגוריה:שיאני עולם שוודים: שחייה
קטגוריה:שוודים שנולדו ב-1901
קטגוריה:נפטרים ב-1987